Þingræður haldnar á Alþingi Íslendinga

Frsm. meiri hl. (Ásgeir Ásgeirsson) : Síðan umr. var frestað, hefur. fjhn. haldið fund um þetta mál og orðið sammála um að mæla með brtt. frá minni hl. n. við 4. gr., um það, að gr. falli niður. Ég vil aðeins taka það fram, að þetta er sú gr., sem fjallar um eignarnámsheimild varðandi hús og önnur mannvirki vegna tunnuverksmiðjanna. Það er sú eina brtt. á þskj. 476, sem samkomulag er um í nefndinni.



Áður en þessari umr. var frestað, þegar málið var hér síðast á dagskrá, hafði hæstv. atvmrh. gert að umtalsefni m. a. þær brtt., sem minni hl. fjhn. flutti á þskj. 476. Um fyrstu brtt., sem er um það að fella niður 4. gr., sé ég ekki ástæðu til að ræða meira, þar sem fjhn. öll hefur fallizt á að mæla með þeirri brtt., eins og fram kom í ræðu hv. þm. V.-Ísf. áðan. En um 2. brtt. vildi ég segja nokkur orð. Hún er um það, að síldarútvegsnefnd annist stjórn og rekstur tunnuverksmiðja ríkisins og ráði starfsmenn þeirra. Hæstv. ráðh. sagði það um þetta, að þó að frv., sem hér liggur fyrir, yrði gert að l., þá væri ekki þar með sagt, að ríkið kæmi upp þessum tunnuverksmiðjum eða keypti tunnuverksmiðjur til að reka þær, það gæti vel farið svo, þrátt fyrir þessi heimildarl., að það yrðu viðkomandi bæjarfélög, sem með þennan rekstur hefðu að gera, og enginn vilji væri hjá stj. fyrir því að hindra bæjarfélög í því að hafa þennan rekstur í sínum höndum. Hann sagðist því telja það óþarft eða of snemmt að ákveða nokkuð um stjórn verksmiðjanna. Ég vildi benda á það í þessu sambandi, að ef það á annað borð þykir rétt að samþ. þetta frv. sem heimild fyrir ríkisstj. til þess að reisa og reka tvær tunnuverksmiðjur, finnst mér sjálfsagt, að í því frv. sé eitthvert ákvæði um stjórn fyrirtækjanna, enda er það nú í stjfrv., eins og það liggur fyrir, að í 6. gr. er gert ráð fyrir því, að viðkomandi ráðh. ákveði með reglugerð, hvernig stj. verksmiðjanna skuli fyrir komið. Ég tel það óeðlilegt, að ráðh. einn ákveði um þetta með reglugerð, heldur teldi ég rétt, að það væri ákveðið í frv., hvernig stj. sé fyrir komið. Vitanlega væri hægt að hafa þetta þannig að kjósa sérstaka stj. fyrir þessi fyrirtæki, en það er ekki lagt til í brtt. minni hl., heldur að síldarútvegsnefnd verði falið það, þar sem það virðist vel geta farið saman við önnur verkefni, sem síldarútvegsnefnd hefur. - Ég vænti þess því, að hv. d. geti fallizt á þessa brtt. og þá einnig 3. till., sem er í beinu sambandi við 2. brtt., og að hv. d. geti eigi að síður fallizt á 1. brtt., sem fellir burtu 4. gr. frv.



Þann 6. des. s. l. var vísað til fjhn. frv., sem ég flutti, um breyt. á tollskrá, þess efnis, að niður verði felldir tollar af pappírsumbúðum um hraðfrystan fisk. Enn sem komið er hefur ekki bólað á afgr. þessa frv. hjá n., og vildi ég þess vegna vænta þess, að svo gæti orðið hið allra fyrsta, og heiti ég á stuðning hæstv. forseta í því efni, ef með þarf.



Herra forseti. Á síðasta fundi sameinaðs þings fyrir jól spurði ég hæstv. dómsmrh., hvenær vænta mætti svars frá honum við fyrirspurn varðandi varðbátakaup ríkisins. Ég taldi rétt, að hæstv. ráðh. gerði ráð fyrir að svara þessari fyrirspurn á fyrsta fundi eftir 1. febr. Nú er liðinn mánuður af framhaldi þingsins, og hefur hæstv. ráðh. ekki gefið neina yfirlýsingu enn. Reyndar getur hann haft góð og gild rök til þess. Ég leyfi mér að beina þeirri fyrirspurn til hæstv. ráðh., hvort eigi megi vænta þess, að hann gefi áðurlofaða yfirlýsingu og skýrslu mjög fljótlega. Ég vil svo ekki fjölyrða meira um þetta mál, en tel æskilegt, að hæstv. Alþ. fengi þá yfirlýsingu og skýrslu sem fyrst frá hæstv. ráðherra.

Félags- og dómsmrh. (Finnur Jónsson) : Ég hef ekki haft þau gögn í höndum, sem ég vildi haft hafa. Ástæða var ekki tilkynnt, og hv. þm. N.-Ísf. var fjarverandi lengi framan af þessu þingi. Ég leit svo á, að hv. þm, væri enginn greiði ger með því að svara, af því að hann var ekki viðstaddur til skamms tíma. En ég vil svara fyrirspurninni, hvenær sem forseti æskir þess.



Ég þakka hæstv. ráðh. Það er rétt hjá hæstv. ráðh., að ég var ekki viðlátinn hér um hríð. Getur það hafa verið ástæða til þess, að hann svaraði ekki. Ég sé ekki ástæðu til að vera ekki fyllilega ánægður með svar hæstv. ráðh. Ég beini þeirri ósk til hæstv. forseta, að fyrirspurnin verði sem fyrst tekin á dagskrá.